Zjednoczōne Sztaty, Zjednoczōne Sztaty Ameriki (ang.: "United States", "United States of America", we abrewiacyji: "US", "USA") – państwo rozlygowane we Pōłnocnyj Americe. Granica mo s Kanadōm na pōłnocy a Meksykym na połedniu; ôd wschodu granica kraju stanowi Atlantycki Ôcean, ôd pōłnocnygo wschodu Arktyczny Ôcean, a ôd zachodu Pokojny Ôcean. Je to trzecie państwo świata jeli chodzi ô terytoryjōm (po Rusyji a Kanadzie), a tyż trzecie we wielości ludzi (po Chinach a Indyjach). Zjednoczōne Sztaty powstały pod kōniec XVIII stolecio, Deklaracyjo Samostanowiynio ôgłoszōno we 1776 roku. Na poczōntku mode państwo toczōło wojny, wpiyrw ze Ynglandym, do kerygo zawczasu ôsobne sztaty noleżały jako kolōnije, niyskorzi we rokach 1861-1865 bōła secesyjno wojna, miyndzy pōłnocnymi sztatōma, kere bōły za zniysiyniym niywolnictwa, a połedniowymi, kere chciały je utrzimać, a tyż we tym samym XIX stoleciu ze Meksykym. Terozki Zjednoczōne Sztaty sōm nojwiynkszōm ekōnōmicznōm a armijnōm potyngōm świata. We zagranicznyj polityce ôd września 2001, po terrorystycznych zamachach na World Trade Center a Pentagōn, kōncyntrujōm sie na wojnie s terroryzmym. Administracyjniy sōm potajlowane na 50 sztatōw a dystrykt Kolōmbijo, s czygo 2 sztaty - Alaska a Hawaje - leżōm poza zasadniczym ôbszarym kōntynyntalnyj tajli USA - Alaska na pōłnoc ôd niygo a Hawaje furt na zachōd, na Pokojnym Ôceanie.